प्रशासनिक भवनसँगै गाउँपालिकाको ४३ करोड बजेट
सप्तरीको बलान बिहुल गाउँपालिकाले आफ्नो सात कोठे प्रशासनिक भवनको शुक्रबार उदघाटन गरेको छ । सो गाउँपालिकाले आगामी आर्थिक वर्षका लागि ४३ करोड रुपियाँको बजेट पनि ल्याएको छ ।
ललिता साहवोदेवर्साइन (सप्तरी), असार ३० गते । सप्तरीको बलान बिहुल गाउँपालिकाले आफ्नो सात कोठे प्रशासनिक भवनको शुक्रबार उदघाटन गरेको छ । सो गाउँपालिकाले आगामी आर्थिक वर्षका लागि ४३ करोड रुपियाँको बजेट पनि ल्याएको छ । दुई करोड ३८ लाख ५९ हजार भ्याटसहितको लागतमा अन्सुम नायरा जेभी काठमाडौंले निर्माण गरेको सात कोठे एक तल्ले प्रशासनिक भवनको एउटा व्लक सम्पन्न गरेको छ । सो ठेक्काको ६० प्रतिशत काम भइसकेको र हालसम्म एक करोड २० लाख भुक्तानी भएको गाउँपालिकाले जनाएको छ । आगामी तीन वर्षमा थप सात कोठे अर्को एक तल्ले भवन पनि तयार गरेर हस्तान्तरणका लागि काम सुरु गरेको गाउँपालिकाका इन्जिनियर अवधेश यादवले बताउनुभयो ।गाउँपालिकाका अध्यक्ष खेमचन्द्र यादवले आफ्नो सुविधा सम्पन्न भवन भएपछि गाउँपालिकाले नागरिकलाई विगतभन्दा सहज र गुणस्तरीय सेवा प्रदान गर्न टेवा पुग्ने विश्वास व्यक्त गर्नुभयो । यसैबीच गाउँपालिकाले आगामी आर्थिक वर्षमा कार्यान्वयन हुनेगरी ४३ करोड बजेटसहित सम्भावित नीति कार्यक्रम प्रस्तुत गर्नुभएको गाउँपालिकाका प्रमुख प्रशासकीय अधिकृत अमरेन्द्र कुसियतले जानकारी दिनुभयो । 